钦定古今图书集成/明伦汇编/官常典/第406卷 > 臧孙辰
## 钦定古今图书集成/明伦汇编/官常典/第406卷 > 臧孙辰

按《国语》：鲁饥，臧文仲言于严公曰：“夫为四邻之援，结
诸侯之信，重之以婚姻，申之以盟誓，固国之艰急是
为；铸名器，藏宝财，固民之殄病是待。今国病矣，君盍
以名器请籴于齐？”公曰：“谁使？”对曰：“国有饥馑，卿出告
籴，古之制也，辰也备卿。辰请如齐。”公使往。从者曰：“君
不命吾子，吾子请之，其为选事乎？”文仲曰：“贤者急病
而让夷，居官者当事不避难，在位者恤民之患，是以
国家无违。今我不如齐，非急病也；在上不恤下，居官
而惰，非事君也。”文仲以鬯圭与玉磬如齐，告籴，曰：“天
灾流行，戾于敝邑，饥馑荐降，民羸几。卒大惧，殄周公、
太公之命，祀职贡业，事之不共而获戾。不腆先君之
敝器，敢告滞积，以纾执事，以救敝邑，使能共职，岂惟
寡君与二三臣实受君赐。其周公、太公及百辟神祇，
实永飨而赖之。”齐人归其玉而予之籴。